ଆସନ୍ତାକାଲି ଠାରୁ ମନ୍ତ୍ରୀ ଓ ବରିଷ୍ଠ ଅଧିକାରୀମାନେ ଅଫିସ୍ ଯାଇ ପାରନ୍ତି! - Sambad\nଆସନ୍ତାକାଲି ଠାରୁ ମନ୍ତ୍ରୀ ଓ ବରିଷ୍ଠ ଅଧିକାରୀମାନେ ଅଫିସ୍ ଯାଇ ପାରନ୍ତି!\nନୂଆଦିଲ୍ଲୀଃ ସୋମବାର ଠାରୁ ମନ୍ତ୍ରୀ ଏବଂ ବରିଷ୍ଠ ଅଧିକାରୀମାନେ ସରକାରୀ କାର୍ଯ୍ୟାଳୟକୁ ଯିବେ। ସେମାନଙ୍କୁ କାର୍ଯ୍ୟରେ ସହାୟତା କରିବା ନିମନ୍ତେ ଏକ ତୃତୀୟାଂଶ କନିଷ୍ଠ ଅଧିକାରୀ ଏବଂ କର୍ମଚାରୀଙ୍କୁ ଅଫିସ ଯିବାକୁ ଅନୁମତି ଦିଆଯିବ। କିନ୍ତୁ, ସମସ୍ତେ ସାମାଜିକ ଦୂରତା ବଜାୟ ରଖିବେ। ଏ ସଂକ୍ରାନ୍ତରେ କୌଣସି ବିଧିବଦ୍ଧ ବିଜ୍ଞପ୍ତି ଜାରି ହୋଇ ନ ଥିଲେ ମଧ୍ୟ ସରକାରୀ ସୂତ୍ରରୁ ଜଣାପଡ଼ିଛି ଯେ ପରିବହନ ବିଭାଗର ସମସ୍ତ ବରିଷ୍ଠ ଅଧିକାରୀମାନେ (ଯୁଗ୍ମ ସଚିବସ୍ତରୀୟ କିଂବା ତାହା ଠାରୁ ଉପର ସ୍ତରର) ସୋମବାର ଠାରୁ କାର୍ଯ୍ୟକୁ ଆସନ୍ତୁ ବୋଲି ସରକାର ଚାହୁଁଛନ୍ତି।\nସରକାରଙ୍କର ଏ ଭଳି ପଦକ୍ଷେପ କ୍ରମଶଃ ଲକଡାଉନ ଉଠାଇ ସ୍ବାଭାବିକତା ଫେରାଇ ଆଣିବାର ଉଦ୍ୟମ ବୋଲି କୁହାଯାଉଛି। କିନ୍ତୁ, ଘରୋଇ କ୍ଷେତ୍ର ନିମନ୍ତେ ଏ ଭଳି କଟକଣାଯୁକ୍ତ ଅନୁମତି ଦେବା କଥା ନିଷ୍ପତ୍ତି ହୋଇନାହିଁ। ଅନ୍ୟ ଏକ ସୂତ୍ରରୁ ଜଣାପଡ଼ିଛି ଯେ ଅତ୍ୟାବଶ୍ୟକ ସାମଗ୍ରୀ ଉତ୍ପାଦନ କରୁଥିବା କାରଖାନାଗୁଡ଼ିକ ଖୋଲିବାକୁ ସରକାର ଚାହୁଁଥିବା ବେଳେ ଅଣ-ଅତ୍ୟାବଶ୍ୟକ ସାମଗ୍ରୀ କାରଖାନା ଖୋଲିବା ନିମନ୍ତେ ଏଯାବତ୍ କୌଣସି ନିଷ୍ପତ୍ତି ନିଆଯାଇ ନାହିଁ।\nକେତେକ କଟକଣା ଲାଗୁ କରାଯାଇ ଖୋଲା ରହିଥିବା ମନ୍ତ୍ରାଳୟଗୁଡ଼ିକ କୋଭିଡ୍-୧୯ ସଂକ୍ରମଣ ଆଶଙ୍କା ନ ମେଣ୍ଟିବାଯାଏଁ ସ୍ବାଭାବିକ ଭାବେ ପୂର୍ବଭଳି ଚାଲି ପାରିବ ନାହିଁ ବୋଲି ସରକାରୀ ଅଧିକାରୀମାନେ କହିଛନ୍ତି। ସେମାନଙ୍କ ମଧ୍ୟରୁ ଅନେକ କହିଛନ୍ତି କି, ଟିକା ଉଦ୍ଭାବନ ନ ହେବା ଯାଏଁ କିଛି ମାସ ପର୍ଯ୍ୟନ୍ତ ମନ୍ତ୍ରାଳୟଗୁଡ଼ିକ ଏହି ପରି ଚାଲିବ।
